## Odluka o provedbi programa promatrača i ICCAT programa regionalnih promatrača na plovilima koja obavljaju ribolov tuna (Thunnus thynnus) i tegljačima

### NN 53/2011 (11.5.2011.), Odluka o provedbi programa promatrača i ICCAT programa regionalnih promatrača na plovilima koja obavljaju ribolov tuna (Thunnus thynnus) i tegljačima

MINISTARSTVO POLJOPRIVREDE, RIBARSTVA I RURALNOG RAZVOJA

1171

Na temelju članka 38. Zakona o sustavu državne uprave (»Narodne novine«, broj 75/93, 92/96, 48/99, 15/00, 59/01, 190/03 – pročišćeni tekst, 199/03 i 79/07), članka 66. stavka 2 Zakona o morskom ribarstvu (»Narodne novine«, broj 56/10 i 127/10) te , članka 30. i 31. Pravilnika o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone) (»Narodne novine« br 26/11, 29/11 i 31/11) ministar poljoprivrede, ribarstva i ruralnog razvoja donosi

ODLUKU

O PROVEDBI PROGRAMA PROMATRAČA I ICCAT PROGRAMA REGIONALNIH PROMATRAČA NA PLOVILIMA KOJA OBAVLJAJU RIBOLOV TUNA (*Thunnus thynnus*) I TEGLJAČIMA

I.

Ovom Odlukom određuje se način provedbe programa promatrača iz članka 30. te ICCAT programa regionalnih promatrača iz članka 31. Pravilnika o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone) (»Narodne novine« br. 26/11, 29/11 i 31/11) na ribarskim plovilima koja obavljaju ribolov tuna plivaricama tunolovkama (u daljnjem tekstu: program promatrača) u 2011. godini.

II.

ICCAT program regionalnih promatrača na ribarskim plovilima provodi se na svim plovilima koja obavljaju ribolov tune plivaricom tunolovkom čija je duljina veća od 24 metra, a koji su upisani u registar ICCAT-a i ostvaruju pravo sudjelovanja u ribolovu u 2011. godini. Popis plovila koja su obuhvaćena ICCAT programom regionalnih promatrača u 2011. godini nalazi se u Dodatku I i sastavni je dio ove Odluke.

III.

Program nacionalnih promatrača na ribarskim plovilima provodi se na svim plovilima koja obavljaju ribolov tune plivaricom tunolovkom čija je duljina manja od 24 metra te na svim tegljačima koji sudjeluju u prebačaju žive tune u 2011. godini a koji su upisani u registar ICCAT-a i ostvaruju pravo sudjelovanja u ribolovu u 2011. godini odnosno sudjeluju u transferu tune. Popis plovila koja su obuhvaćena programom nacionalnih promatrača u 2011. godini nalazi se u Dodatku II i sastavni je dio ove Odluke.

IV.

Vlasnici/ovlaštenici povlastica za ribolov tuna plivaricom tunolovkom dužni su osigurati ICCAT regionalnom promatraču i nacionalnom promatraču boravak na plovilu te mu omogućiti obavljanje svih zadataka sukladno odredbama Zakona o morskom ribarstvu (»Narodne novine«, broj 56/10 i 127/10) i Pravilnika o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone) (»Narodne novine« br. 26/11, 29/11 i 31/11).

V.

Vlasnici/ovlaštenici povlastica za plovila iz Dodatka I odnosno njihovi ovlašteni predstavnici obvezni su za ICCAT program regionalnih promatrača uplatiti novčani iznos koji se odnosi na godišnje troškove programa te putne troškove i dnevnice promatrača.

Za potrebe provedbe ICCAT programa regionalnih promatrača, Ministarstvo će vlasnike/ovlaštenike povlastica elektronskim putem obavijestiti o iznosima iz stavka 1. ovoga članka te im dostaviti podatke o računu na koji su vlasnici/ovlaštenici povlastice za ribolov tuna plivaricom tunolovkom iz točke II. ove Odluke dužni uplatiti obračunati novčani iznos.

O uplati sredstava iz prethodnog stavka ovlaštenici povlastice dužni su obavijestiti Ministarstvo elektronskim putem, a Ministarstvo će obavijest proslijediti tajništvu ICCAT-a, sukladno proceduri definiranoj od strane ICCAT-a.

Troškovi dnevnica promatrača obračunavaju se sukladno broju dana koje su promatrači proveli na ribarskom plovilu.

Ministarstvo će elektronskim putem obavijestiti vlasnike/ovlaštenike iz točke 1. o popisu regionalnih promatrača dodijeljenih pojedinom plovilu.

VI.

Vlasnici/ovlaštenici povlastica za plovila i tegljače iz Dodatka II odnosno njihovi ovlašteni predstavnici obvezni su za program nacionalnih promatrača uplatiti novčani iznos koji se odnosi na godišnje troškove programa te putne troškove i dnevnice promatrača.

Ministarstvo će elektronskim putem obavijestiti vlasnike/ovlaštenike iz točke 1. o popisu promatrača dodijeljenih pojedinom plovilu.

Vlasnici/ovlaštenici dužni su platiti troškove nacionalnog promatrača u iznosu 9.000,00 kuna neto plus troškove puta kod ukrcaja i iskrcaja s plovila i sklopiti ugovor s dodijeljenim nacionalnim promatračem.

Kopiju Ugovora iz stvaka 2. ove točke vlasnici/ ovlaštenici dužni su dostaviti ministarstvu u roku od 3 (tri) dana od dana potpisivanja ugovora.

O uplati sredstava sredstava na račun nacionalnog promatrača vlasnici/ovlaštenici povlastice dužni su obavijestiti Ministarstvo elektronskim putem u roku 3 (tri) dana od dana uplate.

VII.

U slučaju obavljanje ribolova tune plivaricama tunolovkama te tegljenja tuna bez nazočnosti ICCAT regionalnog ili domaćeg promatrača promatrača Ministarstvo, pored poduzimanja radnji predviđenih Zakonom o morskom ribarstvu (»Narodne novine« broj 56/10 i 127/10) za tako ostvarene ulove neće ovjeravati BCD dokumente (Bluefin Tuna Catch Document) propisane Pravilnikom o ulovu, uzgoju i prometu tune (Thunnus thynnus), igluna (Xiphias gladius) i iglana (Tetrapturus belone) (»Narodne novine« br. 26/11, 29/11 i 31/11).

VIII.

Stupanjem na snagu Ove odluke prestaje važiti Odluka provedbi iccat regionalnog programa promatrača na ribarskim plovilima koja obavljaju ribolov tuna (Thunnus thynnus) (»Narodne novine«, br. 44/10).

IX.

Ova Odluka stupa na snagu danom objave u »Narodnim novinama«.

Klasa: 324-01/11-01/297
Urbroj: 525-08-1-0314/11-1
Zagreb, 10. svibnja 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

DODATAK I.

Popis plovila koja su obuhvaćena ICCAT programom regionalnih promatrača u 2011. godini

|  |  |  |
| --- | --- | --- |
| Red. br. | Ime plovila | ICCAT broj |
| 1 | BRILJANT | AT000HRV00069 |
| 2 | CARICA | AT000HRV00234 |
| 3 | FULIJA | AT000HRV00004 |
| 4 | HRVATSKI USPJEH | AT000HRV00007 |
| 5 | LUBIN DVA | AT000HRV00150 |
| 6 | NAPREDAK | AT000HRV00018 |
| 7 | NEPTUN I | AT000HRV00134 |
| 8 | PREKO | AT000HRV00021 |
| 9 | SARDINA I | AT000HRV00133 |
| 10 | SARDINA II | AT000HRV00161 |
| 11 | ŠKODA | AT000HRV00147 |
| 12 | TULJAN DVA | AT000HRV00155 |
| 13 | RADULA | AT000HRV00028 |

DODATAK II.

Popis plovila koja su obuhvaćena programom nacionalnih promatrača u 2011. godini

|  |  |  |
| --- | --- | --- |
| Red. br. | Ime plovila | ICCAT broj |
| 1 | DINKO | AT000HRV00047 |
| 2 | EVA | AT000HRV00049 |
| 3 | KALI | AT000HRV00037 |
| 4 | MARITUNA | AT000HRV00045 |
| 5 | PONOS | AT000HRV00058 |
| 6 | KAMIK | AT000HRV00110 |
| 7 | ŠIME | AT000HRV00103 |
| 8 | JADRAN I | AT000HRV00030 |
| 9 | CEZAR | AT000HRV00109 |
| 10 | TRAPA | AT000HRV00075 |
| 11 | STJEPAN | AT000HRV00135 |
| 12 | TRATICA | AT000HRV00036 |
| 13 | VOLUJA | AT000HRV00026 |
| 14 | BLANKA | AT000HRV00127 |
| 15 | DVA DIDA | AT000HRV00170 |

Odluka, NN 53/2011-1171